கடந்த நவம்பர் மாதம் 30-ம் தேதி வங்காள விரிகுடா கடலில் உருவான ஒகி புயல் தமிழகம், கேரளா மற்றும் லட்சத்தீவுகளைத் தாக்கியது. இதனால் கடலுக்கு மீன்பிடிக்கச் சென்ற மீனவர்கள் காணாமல் போனார்கள். புயல், மழை காரணமாகப் பல ஏக்கர் பயிர்கள் நாசமாயின. ரப்பர், தேக்கு, தென்னை எனப் பலவகை மரங்கள் முறிந்து விழுந்தன. மின் கம்பங்கள் பல சாய்ந்து விழுந்தன. சாலைகள் சேதமடைந்தன. மக்களின் இயல்பு வாழ்க்கை பெரிதும் பாதிக்கப்பட்டது. ஒகி புயலால் பாதிக்கப்பட்ட கன்னியாகுமரி மாவட்டத்தை, கவர்னர் பன்வாரிலால் புரோஹித் ஆய்வுசெய்தார். பிரதமர் நரேந்திர மோடி, காங்கிரஸ் தலைவர் ராகுல் காந்தி உள்ளிட்ட தலைவர்கள் பாதிக்கப்பட்ட மக்களை நேரில் சந்தித்து ஆறுதல் கூறினர். இந்தப் புயலால் பல மீனவர்கள் இறந்தனர் என்பது குறிப்பிடத்தக்கது.